เชิญเคลมภาษีประกันบำนาญได้2แสนบาท
สรรพากร แจงการเพิ่มหักค่าลดหย่อนเบี้ยประกันชีวิตแบบบำนาญได้ถึง 2 แสนบาท
29 มี.ค. 2555

สรรพากร แจงการเพิ่มหักค่าลดหย่อนเบี้ยประกันชีวิตแบบบำนาญได้ถึง 2 แสนบาท 
นางจิตรมณี สุวรรณพูล รองอธิบดีกรมสรรพากร ในฐานะโฆษกกรมสรรพากร เปิดเผยว่า ตามที่กรมสรรพากรได้ปรับเพิ่มค่าลดหย่อนเบี้ยประกันชีวิตจากเดิมที่สามารถนำมาหักลดหย่อนได้ 1 แสนบาท โดยเพิ่มขึ้นอีกในอัตรา 15% ของเงินได้พึงประเมิน แต่ไม่เกิน 2 แสนบาท สำหรับการประกันชีวิตแบบบำนาญ และเมื่อรวมกับเงินสะสมเข้ากองทุนสำรองเลี้ยงชีพ กองทุนบำเหน็จบำนาญข้าราชการ กองทุนสงเคราะห์ตามกฎหมายว่าด้วยโรงเรียนเอกชน ค่าซื้อหน่วยลงทุนกองทุนรวมเพื่อการเลี้ยงชีพ (RMF) แล้วต้องไม่เกิน 5 แสนบาท ในปีภาษีเดียวกัน โดยมีหลักเกณฑ์ดังนี้
1.เป็นการจ่ายเบี้ยประกันสำหรับกรมธรรม์ประกันชีวิตแบบบำนาญที่มีกำหนดเวลาตั้งแต่ 10 ขึ้นไป 2.เป็นการประกันชีวิตที่ได้เอาประกันไว้กับผู้รับประกันภัยที่ประกอบกิจการประกันชีวิตในราชอาณาจักร
3.มีการกำหนดการจ่ายผลประโยชน์เงินบำนาญเป็นรายงวดอย่างสม่ำเสมอ ซึ่งจำนวนผลประโยชน์เงินบำนาญดังกล่าวจะจ่ายเท่ากันทุกงวด หรือจ่ายในสัดส่วนที่เพิ่มขึ้นตามระยะเวลาการเอาประกันก็ได้ โดยการจ่ายผลประโยชน์เงินบำนาญจะจ่ายตามการทรงชีพที่อาจมีการรับรองจำนวนงวดในการจ่ายที่แน่นอน 4.มีการกำหนดช่วงอายุของการจ่ายผลประโยชน์เงินบำนาญเมื่อผู้มีเงินได้มีอายุตั้งแต่ 55 ปีขึ้นไป ถึงอายุ 85 ปี หรือกว่านั้น และผู้มีเงินได้ต้องจ่ายเบี้ยประกันภัยครบถ้วนแล้วก่อนได้รับผลประโยชน์เงินบำนาญ
ทั้งนี้ เพื่อสนับสนุนให้ประชาชนมีการออมเงินในระยะยาว และความมั่นคงหลังเกษียณอายุจากการทำงาน